CELEX: 32016D2359
Language: mt
Date: 2016-12-20 00:00:00
Title: Deċiżjoni ta' Implimentazzjoni tal-Kummissjoni (UE) 2016/2359 tal-20 ta' Diċembru 2016 li tiddetermina li s-sospensjoni temporanja tad-dazju doganali preferenzjali stabbilita skont il-mekkaniżmu ta' stabbilizzazzjoni għall-banana tal-Ftehim ta' Assoċjazzjoni bejn l-Unjoni Ewropea u l-Istati Membri tagħha, minn naħa, u l-Amerika Ċentrali, min-naħa l-oħra, mhix xierqa għall-importazzjonijiet tal-banana li toriġina min-Nikaragwa għas-sena 2016

21.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 348/81
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/2359
   tal-20 ta' Diċembru 2016
   li tiddetermina li s-sospensjoni temporanja tad-dazju doganali preferenzjali stabbilita skont il-mekkaniżmu ta' stabbilizzazzjoni għall-banana tal-Ftehim ta' Assoċjazzjoni bejn l-Unjoni Ewropea u l-Istati Membri tagħha, minn naħa, u l-Amerika Ċentrali, min-naħa l-oħra, mhix xierqa għall-importazzjonijiet tal-banana li toriġina min-Nikaragwa għas-sena 2016
   IL-KUMMISSJONI EWROPEA,
   Wara li kkunsidra t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 20/2013 tal-Parlament Ewropew u tal-Kunsill tal-15 ta' Jannar 2013 li jimplimenta l-klawsola ta' salvagwardja bilaterali u l-mekkaniżmu ta' stabbilizzazzjoni għall-banana tal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa, u l-Amerika Ċentrali min-naħa l-oħra (1), u b'mod partikulari l-Artikolu 15 tiegħu,
   Billi:
   
               (1)
            
            
               Mekkaniżmu ta' stabbilizzazzjoni għall-banana ġie introdott bil-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa, u l-Amerika Ċentrali, min-naħa l-oħra, li provviżorjament beda japplika fil-pajjiżi tal-Amerika Ċentrali matul l-2013, fin-Nikaragwa, fl-1 ta' Awwissu 2013.
            
         
               (2)
            
            
               Skont dan il-mekkaniżmu, u skont l-Artikolu 15(2) tar-Regolament (UE) Nru 20/2013, ġaladarba jinqabeż volum ta' skattar definit għall-importazzjonijiet ta' banana friska (intestatura 0803 90 10 tan-Nomenklatura Magħquda tal-Unjoni Ewropea tal-1 ta' Jannar 2012) minn wieħed mill-pajjiżi konċernati, il-Kummissjoni għandha tadotta att ta' implimentazzjoni li jista' jissospendi temporanjament id-dazju doganali preferenzjali applikat fuq l-importazzjonijiet tal-banana friska għal dak il-pajjiż jew li jiddetermina li tali sospensjoni mhix xierqa.
            
         
               (3)
            
            
               Id-deċiżjoni tal-Kummissjoni għandha tittieħed skont l-Artikolu 8 tar-Regolament (UE) Nru 182/2011 tal-Parlament Ewropew u tal-Kunsill (2), flimkien mal-Artikolu 4 tiegħu.
            
         
               (4)
            
            
               L-importazzjonijiet lejn l-Unjoni Ewropea ta' banana friska li joriġinaw fin-Nikaragwa qabżu l-limitu ta' 13 000 tunnellata metrika definit mill-Ftehim imsemmi hawn fuq fil-31 ta' Ottubru 2016.
            
         
               (5)
            
            
               F'dan il-kuntest, skont l-Artikolu 15(3) tar-Regolament (UE) Nru 20/2013, il-Kummissjoni qieset l-impatt tal-importazzjonijiet ikkonċernati fuq il-qagħda tas-suq tal-banana tal-Unjoni sabiex tiddeċiedi jekk id-dazju doganali preferenzjali għandux jiġi sospiż. Għal dan l-għan il-Kummissjoni eżaminat l-effett tal-importazzjonijiet ikkonċernati fuq il-livell tal-prezzijiet fl-Unjoni, l-iżvilupp tal-importazzjonijiet minn sorsi oħra u l-istabbiltà ġenerali tas-suq tal-banana friska tal-Unjoni.
            
         
               (6)
            
            
               L-importazzjonijiet ta' banana friska min-Nikaragwa rappreżentaw 0,6 % tal-importazzjonijiet totali fl-Unjoni Ewropea ta' banana friska suġġetti għall-mekkaniżmu tal-istabbilizzazzjoni tal-banana meta dawn qabżu l-livell limitu tagħhom għall-2016. Barra minn dan, fuq il-bażi tal-perjodu Jannar — Awwissu 2016, in-Nikaragwa tirrappreżenta 0,36 % tal-importazzjonijiet totali ta' banana friska fl-Unjoni Ewropea. Ibbażati fuq projezzjoni tal-importazzjonijiet sal-aħħar tal-2016 u b'mod li jittieħed inkunsiderazzjoni l-iżvilupp tal-importazzjonijiet ta' kull xahar s'issa fl-2016, huwa improbabbli li l-importazzjonijiet tal-banana min-Nikaragwa jaqbżu l-1 % tal-importazzjonijiet totali għas-sena 2016 sħiħa. Is-sehem tal-livell annwali tal-importazzjonijiet min-Nikaragwa se jkun konformi ma' dak tal-2015.
            
         
               (7)
            
            
               Il-prezz tal-importazzjonijiet min-Nikaragwa kien bħala medja EUR 530 tunnellata għall-ewwel tmien xhur tal-2016, li huwa 17 % irħas mill-prezzijiet medji tal-importazzjonijiet totali tal-banana friska fl-UE.
            
         
               (8)
            
            
               L-importazzjonijiet ta' banana friska minn pajjiżi esportaturi kbar tradizzjonali oħra li magħhom l-UE wkoll għandha Ftehim ta' Kummerċ Ħieles, b'mod notevoli l-Kolombja, il-Costa Rica u l-Panama, baqgħu sa Ottubru 2016 fil-biċċa l-kbira taħt il-livelli limitu definiti għalihom fil-mekkaniżmi ta' stabbilizzazzjoni komparabbli, u dawn segwew tendenzi u valuri tal-unitajiet simili għal dawk tal-aħħar erba' snin. Pereżempju l-livell ta' importazzjonijiet mill-Kolombja u mill-Costa Rica kienu rispettivament 720 000 elf tunnellata u 407 000 telef tunnellata taħt il-limiti definiti tagħhom f'Ottubru 2016, li huwa konsiderevolment ogħla mil-livell tal-iskattar totali għan-Nikaragwa għal sena sħiħa (13 000-il elf tunnellata).
            
         
               (9)
            
            
               Il-prezz bl-ingrossa medju tal-banana fis-suq tal-Unjoni fl-aħħar ta' Ottubru 2016 (EUR 984/tunnellata) ma rreġistrax tibdil notevoli kkumparat mal-prezzijiet bl-ingrossa medji tal-banana safra għax-xhur ta' qabel.
            
         
               (10)
            
            
               Għaldaqstant la hemm indikazzjoni li l-istabbiltà tas-suq tal-Unjoni kienet effettwata mill-importazzjonijiet ta' banana friska min-Nikaragwa li jeċċedu l-volum ta' importazzjoni ta' skattar annwali definit, u lanqas li dan kellu xi impatt sinifikanti fuq is-sitwazzjoni tal-produtturi tal-UE.
            
         
               (11)
            
            
               Fl-aħħar nett, ma hemm l-ebda indikazzjoni ta' theddida ta' deterjorament serju jew deterjorament serju għall-produtturi fir-reġjuni periferiċi tal-UE f'Ottubru 2016.
            
         
               (12)
            
            
               Abbażi tal-eżaminazzjoni ta' hawn fuq, il-Kummissjoni kkonkludiet li s-sospensjoni tad-dazji doganali preferenzjali fuq l-importazzjoni tal-banana li toriġina min-Nikaragwa mhix xierqa,
            
         ADOTTAT DIN ID-DEĊIŻJONI:
   Artikolu 1
   Is-sospensjoni temporanja tad-dazji doganali preferenzjali fuq l-importazzjonijiet tal-banana friska kklassifikata taħt l-intestatura 0803 90 10 tan-Nomenklatura Magħquda tal-Unjoni Ewropea u li toriġina min-Nikaragwa mhijiex xierqa matul is-sena 2016.
   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, l-20 ta' Diċembru 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 17, 19.1.2013, p. 13.
   
      (2)  Ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (ĠU L 55, 28.2.2011, p. 13).